HK Sibir Novosibirsk

HK Sibir () er en professionel russisk ishockeyklub fra Novosibirsk, der siden 2008 har spillet i den Kontinentale Hockey-Liga. Klubben er internationalt kendt under navnet Sibir Novosibirsk.

Klubben blev dannet i 1962 som en sammenlægning af to eksisterende ishockeyklubber i Novosibirsk, Dynamo Novosibirsk (stiftet i 1948), der spillede i den bedste sovjetiske række, og Khimik Novosibirsk, der spillede i en lavere rangerende række, og det nye hold, Sibir, overtog Dynamos plads i Klasse A. Klubben spillede indtil 1992 i det sovjetiske ligasystem, hvor det i de fleste sæson enten lå i bunden af den bedste række eller tilhørte topholdene i den næstbedste række.

Efter opløsning af Sovjetunionen blev Sibir ikke optaget i den Internationale Hockey-Liga (IHL), der i 1992 blev oprettet som en liga for de bedste hold i de tidligere sovjetrepublikker Rusland, Ukraine, Letland, Kasakhstan og Hviderusland, der nu var blevet selvstændige lande. Klubben måtte i stedet tage til takke med spil i den bedste russiske række, hvor holdet i de to første sæsoner (1992-94) besatte 2.- hhv. 5.-pladsen. Derefter opnåede holdet optagelse i IHL, hvor det dog i ligaens to sidste sæsoner kom til at tilhøre bundholdene og ikke opnåede nogen slutspilsdeltagelser. Efter nedlæggelsen af IHL i 1996 blev Sibir optaget i IHL's afløser, Ruslands Superliga (RSL). Efter to sæsoner i RSL rykkede holdet i 1998 ned i den næstbedste russiske række, Højeste Liga, hvor det måtte tilbringe de næste fire sæsoner, inden det i 2002 igen kunne fejre oprykning til Superligaen. Herefter fulgte seks sæsoner i RSL, hvor holdet i to tilfælde formåede at kvalificere sig til slutspillet. I sæsonen 2006-07 fik holdet sit bedste resultat i denne periode, eftersom det nåede frem til kvartfinalen i slutspillet, hvor det blev blev slået ud af Metallurg Magnitogorsk.

Da Ruslands Superliga i 2008 blev nedlagt, blev Sibir optaget i ligaens afløser, den internationale Kontinentale Hockey-Liga (KHL), hvor klubben siden da har spillet. I sine første 15 sæsoner i KHL har klubben formået at kvalificere sig til slutspillet i otte af sæsonerne. Den indtil videre bedste sæson var 2014-15, hvor Sibir blev nr. 1 i Tjernysjov-divisionen i grundspillet, og hvor klubben i slutspillet nåede helt frem til konferencefinalen, hvor det dog blev til nederlag til Ak Bars Kazan med 1-4 i kampe. Klubben har endvidere tre gange været i konferencesemifinalen, mens den fire gange har måttet forlade slutspillet i konferencekvartfinalen.

Sibir har hjemmebane i Issportspalads Sibir, der oprindeligt er opført i 1964, men som i 2002 blev ombygget til en moderne arena.

Historie

Titler og medaljer

Nationale turneringer 

 Vyssjaja Liga (niveau 2) 
  Guld: 2001-02.

 Første Liga (niveau 2)
  Guld: 1953-54 (som Dynamo Novosibirsk), 1964-65, 1953-54, 1978-79, 1982-83

Sæsoner

Sovjetiske liga (1962-92) 

Sibir debuterede i Sovjetunionens ishockeyliga i sæsonen 1962-63, hvor den overtog Dinamo Novosibirsks plads i den bedste række, Klasse A. Holdet rykkede med det samme ned i den næstbedste række, bl.a. fordi antallet af hold i den bedste række blev reduceret fra 20 til 10. Holdet spillede de fleste sæsoner i den næstbedste række, men i årene 1962-63, 1965-71, 1975-76 og 1983-84 spillede holdet i Sovjetunionens bedste række med 9.-pladserne i sæsonerne 1969-70 og 1970-71 som de bedste placeringer.

Russisk mesterskab (1992-94) 

I sæsonen 1992-93 var Første Liga i det russiske mesterskab næstbedste niveau i Rusland, eftersom de bedste hold spillede i den Internationale Hockey-Liga. Året efter blev Eliteligaen indført som nyt næstbedste niveau. Sibir var blandt rækkens bedste hold og opnåede i de to sæsoner en samlet 2.-plads og en 5.-plads.

IHL (1994-96) 

I 1994 blev Sibir optaget i den Internationale Hockey-Liga, hvor klubben uden den store succes deltog i ligaens to sidste sæsoner. Sibir kvalificerede sig ikke til slutspillet i de to sæsoner.

Russisk mesterskab (1996-2008) 

Efter nedlæggelsen af den Internationale Hockey-Liga startede Sibir i den øverste række i det russiske ligasystem, Ruslands Superliga (RSL). Efter to sæsoner rykkede klubben ned i den næstbedste række, Højeste Liga, hvor den spillede i fire sæsoner i perioden 1998-2002. I 2002 besatte Sibir førstepladsen i Højeste Liga og rykkede derfor op i RSL igen. De sidste seks sæsoner af RSL's levetid opnåede Sibir at kvalificere sig til slutspillet i to tilfælde. Den bedste sæson havde klubben i 2006-07, hvor den sluttede på femtepladsen i grundspillet og nåede helt frem til kvartfinalerne i slutspillet, hvor den blev slået ud af Metallurg Magnitogorsk med 3-0 i kampe.

KHL (2008-)

Trænere

Kilder / eksterne henvisninger 
 HK Sibir  
 HK Sibir - Historie  
 KHL - HC Sibir

Noter 

Ishockeyklubber i Rusland
Novosibirsk
Ishockeyklubber i KHL
Etableret i 1962